
שיא חדש בתיירות לישראל: בחודש פברואר 2010 ביקרו בארץ 222 אלף תיירים – גידול של 46% לעומת פברואר 2009 ו-12% לעומת בפברואר 2008 – ושיא כל הזמנים בחודש זה!
משרד התיירות נערך לקבלת פניהם של אלפי המטיילים והתיירים הצפויים לפקוד את ישראל במהלך הפסח והפסחא
יחידת הביקורת במשרד התיירות החלה במבצע בקרת איכות ושירות באתרי התיירות, האטרקציות והמלונות 
משרד התיירות החל בהיערכות לקבלת פניהם של עשרות אלפי המטיילים והתיירים הצפויים לפקוד את ישראל, במהלך ימי הפסח והפסחא ולבקר באתרי התיירות, הנופש, הפנאי, האטרקציות והמלונות, בכל רחבי הארץ.
בימים האחרונים החלה יחידת הביקורת במשרד התיירות בביצוע בדיקות בקרת איכות המוצר התיירותי והשירות לתייר, באתרי התיירות והאטרקציות, בבתי המלון ובערים, בהן צפויה תנועה ערה במהלך ימי החג. 
עובדי משרד התיירות יבדקו, בין היתר, את רמת התחזוקה, התפעול, נגישות לנכים, שילוט, שעות פתיחת אתרים, רמת הניקיון באתרים ובערים בהן צפויים להתקיים אירועי החג דוגמת ירושלים, נצרת, טבריה, חיפה, תל אביב, ים המלח ואילת. כן תיבדק היערכות בתי המלון לקליטת התיירים והאורחים. 
לשכות משרד התיירות בערים ירושלים, נצרת, אילת ובנתב"ג יהיו פתוחות כסדרן במהלך ימי החג ויספקו שירות ומידע לתיירים ולחופשים הישראלים, בנוגע לאטרקציות, סיורים, אירועים, פסטיבלים וכו'. 
ובתוך כך הגידול בתיירות נמשך: בחודש פברואר 2010 נרשם שיא כל הזמנים בחודש זה, עם ביקורם של 222,000 תיירים בישראל. המדובר בגידול של 46% לעומת פברואר 2009, 12% לעומת פברואר 2008, ו-4% מפברואר 2000.
178,000 מהמבקרים היו תיירים אשר שהו בישראל לפחות לילה אחד – עליה של 28% לעומת 2009 ו-3% בהשוואה לפברואר 2008.
שר התיירות, סטס מיסז'ניקוב, שב והתריע היום על המחסור הצפוי בחדרי מלון ובמקומות האכסון בשנים הקרובות, נוכח מגמת הגידול בתיירות הנכנסת הצפוי להתגבר בחודשים ובשנים הקרובות: "נתוני התיירות הנכנסת בחודשים האחרונים מעודדים ומוכיחים כי פעולות השיווק של משרד התיירות נושאות פרי, עם זאת, אני קורא ליזמים ולבעלי בתי המלון, לנצל כבר היום את מנגנוני הסיוע של משרד התיירות לבניית מלונות חדשים ולהחזרתם לכשירות של מלונות שיצאו משימוש בעבר. מחסור בחדרי מלון בעתיד, יפגע ביכולת קבלת תיירים בישראל ויגרום לאבדן של מיליונים רבים לקופת המדינה".

